Zambi

Zambi, or Jumhuri Zambi (Englisa: Republic of Zambia) fol resmi name, is kostakal dexa in sude de Afrika. To is ikawkal dexa xorfe 1964. Name de dexa ofata nahir Zambezi.

Histori
Insanli osto lao fe daju 300 000 nyan le beewreka in xaher Kabwe. Xorfe 1890, Briti le krasi hin teritori. Zambi le ikawkalcu of Briti fe 24 de mesi 10, 1964. Hin din is nasyonli din fe jaxne. To name "Walikawdin".

Geografi
Peryaje de Zambi is 752 618 km² (40yum maxim day dexa in globa). Sui koberi 9 220 km² of peryaje. Zambi is kostakal dexa. Hay 8 jali dexa wey Zambi. In utara hay Kongokinxasa (2332 km fe dexali byen), in utarali dongu hay Tanzani (353 km), in dongu hay Malawi (847 km), in donguli sude hay Mozambiki (439 km), in sude hay Zimbabwe (763 km), Botswana (0.15 km) ji Namibi (244 km) ji in garebi hay Angola (1065 km).

Maxim gao loka is Mafinga Central in utarali dongu fe 2330 m. Nongyogeo le koberi daju 32% fe peryaje fe 2011.

Klima
Hay tiga mosem in Zambi. Hay bardipul suhemosem xorfe mesi 5 finfe mesi 9. Hay termopul suhemosem in mesi 10 ji mesi 11. Hay barixmosem intre mesi 10 ji mesi 4.

Demo
Demoje is 19 077 816 (dajuya fe 2021). Zambi is un to of Afrikali dexa hu multi insan ogar in xaher. 45% fe ogartim is xaheryen. Ogartim maxori ogar fe cuyoxaher Lusaka ji in utarali garebi. Multi etnotim ogar in Zambi.

Solo resmi basa is Englisa. Dua denlokali basa is nasyonli basa. Multi doyan basa bepala in Zambi. Un ofdua fe ogartim is minmo lao kom 17 nyan. Kristoismo is maxim day dini. 1 te of 20 ogaryen no is kristoista.

Krasi
Zambi is presidiyenli jumhuri. Presidiyen Edgar Lungu is iji dexakef ji krasikef xorfe 25 de mesi 1, 2015. Demo seleti presidiyen yon tupyoya. Jandan maxoriya is kufi cel na triunfa. Tupyoya beorganisa fe moy lima nyan. Ren harizin na betupyo kom presidiyen fe dua mara.

Ofatalari

 * Zambia The World Factbook - Central Intelligence Agency (fe Englisa) fe 24 de mesi 1, 2021